## Antonio Galvañ destaca que la Comunitat Valenciana encadena cinc mesos seguits de descens de la desocupació

*** Segons el secretari autonòmic d’Ocupació, la valenciana és “la tercera autonomia on més descendix la desocupació enguany, per darrere només d’Andalusia i Madrid”
* “La Comunitat Valenciana està de moda i hem creat un clima adequat per a l’atracció d’inversions que generen ocupació”**

El secretari autonòmic d’Ocupació, Antonio Galvañ, ha valorat les dades de desocupació registrada del mes de juny a la Comunitat Valenciana que este dimarts ha fet públiques el Ministeri de Treball i Economia Social i que reflectixen que prop de 5.000 persones han deixat d’estar registrades en Labora.  
Galvañ ha destacat que, amb les dades de juny, la Comunitat encadena cinc mesos seguits de descens de la desocupació. “Tot el que portem de 2024 la desocupació no ha deixat descendir, la qual cosa reflectix el bon comportament del mercat laboral valencià”.

Així mateix, ha assenyalat que la Comunitat Valenciana és la tercera amb més caiguda de la desocupació registrada este mes per darrere d’Andalusia i de la Comunitat de Madrid. D’esta manera, la xifra de persones desocupades és la més baixa d’un mes de juny des de 2008.

El director general de Labora ha afirmat que estes dades posen en relleu que el teixit productiu valencià està en bon moment i s’està generant un bon clima per a la reactivació econòmica i la generació d’ocupació i riquesa.

“El Consell de Mazón ha establit les bases perquè les empreses valencianes puguen continuar creixent, oferint un marc adequat d’estabilitat i confiança”.

En este sentit, el director de Labora ha assegurat que “la Comunitat Valenciana està de moda i hem creat un clima adequat per a l’atracció d’inversions que generen ocupació”.

No obstant això, Galvañ ha assegurat que des del Consell i Labora no s’alçarà “la guàrdia” i es continuarà treballant per a consolidar esta tendència positiva. En este sentit, ha recordat que este dilluns es van posar en marxa ajudes perquè les empreses puguen contractar jóvens o col·lectius d’atenció prioritària de fins a 30.000 euros.

El secretari autonòmic d’Ocupació ha detallat que el descens de la desocupació és generalitzat en tots els sectors, en totes les franges d’edat i en hòmens i dones. Així, la desocupació baixa en el col·lectiu sense ocupació anterior (-1,8 %), en els servicis (-1,7 %), en la indústria (-1,5 %), en l’agricultura (-0,5 %), i en la construcció (-0,5 %). Per grups d’edat la desocupació baixa, sobretot, en els menors de 25 anys (-2,9 %), en el tram de 25 a 44 anys (-2,4 %), i en el dels majors de 45 anys (-1 %). Per gènere, la desocupació baixa entre els hòmens (-1,8 %) i entre les dones (-1,4 %). Territorialment la desocupació baixa a Castelló (-2,86 %), a Alacant (-1,83 %), i a València (-1,04 %).

En termes interanuals es produïx un descens en el nombre de desocupats de -14.410 (-4,4 %), i és la Comunitat Valenciana, en termes absoluts, la tercera comunitat on més descendix la desocupació enguany, per darrere d’Andalusia i de Madrid.

Respecte a la contractació, este mes s’han registrat 123.508 contractes, un 5,8 % més que el mes anterior (3 % a Espanya), dels quals 59.631, quasi la meitat (48 %), són indefinits.

Respecte a l’afiliació, este mes s’incrementa un 0,3 %, fins a aconseguir la xifra de 2.158.225 afiliacions, sent la major xifra d’afiliacions a la Comunitat Valenciana per tercer mes consecutiu des que es tenen dades. L’increment anual de l’afiliació en la Comunitat Valenciana (2,8 %) és superior a la mitjana nacional (2,5 %).

Fecha: 02/07/2024